Id-Direttiva tal-Kummissjoni
tat-28 ta’ Marzu 1989
li tadatta għall-progress tekniku d-Direttiva tal-Kunsill 76/759/KEE dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ fanali indikaturi tad-direzzjoni ta’ vetturi bil-mutur u l-karrijiet tagħhom
(89/277/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [1], kif l-aħħar emendata mid-Direttiva 87/403/KEE [2], u b’mod partikolari l-Artikolu 11 tagħha,
Wara li kkunsidrat id-Direttiva tal-Kunsill 76/759/KEE tas-27 ta’ Lulju 1976 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ fanali indikaturi tad-direzzjoni għall-vetturi bil-mutur u l-karrijiet tagħhom [3], kif l-aħħar emendata mid-Direttiva 87/354/KEE [4], u b’mod partikolari l-Artikolu 10 tagħha,
Billi, fid-dawl ta’ l-esperjenza u in vista ta’ l-istat l-aktar avvanzat kurrenti, huwa issa possibbli li jsiru xi ħtiġiet iktar kompleti u adattati aħjar għall-kondizzjonijiet tat-traffiku attwali biex b’hekk titjieb is-sigurtà offerta lill-okkupanti tal-vetturi u lil oħrajn li jużaw it-toroq;
Billi l-miżuri previsti f’din id-Direttiva huma skond l-opinjoni tal-Kumitat għall-Adattament għall-Progress Tekniku tad-Direttivi dwar it-Tneħħija ta’ Ostakoli Tekniċi għall-Kummerċ fis-Settur tal-Vetturi bil-Mutur;
ADOTTAT DIN ID-DIRETTIVA:
Artikolu 1
L-Annessi mad-Direttiva 76/759/KEE huma hawnhekk emendati skond l-Anness ma’ din id-Direttiva.
Artikolu 2
1. B’effett mill-1 ta’ Ottubru 1989, ebda Stat Membru ma jista’:
(a) - jirrifjuta, fir-rigward ta’ tip ta’ vettura, li jagħti approvazzjoni ta’ tip TAL-KEE, li joħroġ id-dokument imsemmi fl-aħħar inċiż ta’ l-Artikolu 10(1) tad-Direttiva 70/156/KEE, jew li jagħti approvazzjoni ta’ tip nazzjonali, jew
- jipprojbixxi d-dħul fis-servizz ta’ vetturi, għal raġunijiet li għandhom x’jaqsmu mal-fanali indikaturi tad-direzzjoni jekk dawn ta’ l-aħħar jikkonformaw mad-dispożizzjonijiet ta’ din id-Direttiva;
(b) - jirrifjuta li jagħti l-approvazzjoni tat-tip tal-KEE ta’ komponent jew l-approvazzjoni tat-tip nazzjonali ta’ komponent fir-rigward tal-fanali indikaturi tad- direzzjoni msemmija jekk jikkonformaw mad-dispożizzjonijiet ta’ din id-Direttiva, jew
- jipprojbixxi t-tqegħid fis-suq ta’ fanali indikaturi tad-direzzjoni jekk dawn ta’ l-aħħar ikollhom il-marka ta’ l-approvazzjoni tat-tip tal-KEE ta’ komponent maħruġa skond id-dispożizzjonijiet ta’ din id-Direttiva.
2. B’effett mill-1 ta’ Ottubru 1991, l-Istati Membri:
(a) - ma għandhomx iktar joħorġu id-dokument imsemmi fl-aħħar inċiż ta’ l-Artikolu 10(1) tad-Direttiva 70/156/KEE fir-rigward ta’ tip ta’ vettura li fiha il-fanali indikaturi tad-direzzjoni ma jikkonformawx mad-dispożizzjonijiet ta’ din id-Direttiva,
- jistgħu jirrifjutaw li jagħtu approvazzjoni tat-tip nazzjonali fir-rigward ta’ tip ta’ vettura li fiha il-fanali indikaturi tad-direzzjoni msemmija ma jikkonformawx mad-diposizzjonijiet ta’ din id-Direttiva;
(b) - iktar jagħtu l-approvazzjoni tat-tip tal-KEE ta’ komponent fir-rigward ta’ fanali indikaturi tad-direzzjoni jekk dawn ta’ l-aħħar ma jikkonformawx mad-dispożizzjonijiet ta’ din id-Direttiva,
- jistgħu jirrifjutaw li jagħtu approvazzjoni tat-tip nazzjonali fir-rigward tal-fanali indikaturi tad-direzzjoni msemmija jekk ma jikkonformawx mad-dispożizzjonijiet ta’ din id-Direttiva;
Minkejja dan, din id-data hi posposta għall-1 ta’ Ottubru 1993 fil-każ ta’ approvazzjoni tat-tip tal-KEE ta’ komponent għal fanali indikaturi tad-direzzjoni ta’ kategorija 5.
3. B’effett mill-1 ta’ Ottubru 1995, l-Istati Membri jistgħu jipprojbixxu d-dħul fis-servizz ta’ vetturi li fihom il-fanali indikaturi tad-direzzjoni ma jikkonformawx mad-dispożizzjonijiet ta’ din id-Direttiva, kif ukoll it-tqegħid fis-suq ta’ fanali indikaturi tad-direzzjoni li ma jkollhomx il-marka ta’ approvazzjoni tat-tip maħruġa skond id-dispożizzjonijiet ta’ din id-Direttiva.
4. Minkejja l-paragrafu (2) (b), l-Istati Membri għandhom jibqgħu jirrikonoxxu l-approvazzjoni tat-tip tal-KEE ta’ komponent mogħti għal fanali indikaturi tad- direzzjoni skond id-Direttiva 76/759/KEE fil-każ ta’ mezzi maħsuba biex jiġu mmuntati fuq vetturi diġa f’ċirkolazzjoni, u jistgħu ukoll jagħtu l-approvazzjoni tat-tip tal-KEE ta’ komponent għal fanali indikaturi tad-direzzjoni skond id-Direttiva 76/759/KEE basta li dawn il-mezzi huma maħsuba biex jiġu wżati bħala partijiet ta’ tibdil għal vetturi f’ċirkolazzjoni u mhuwiex teknikament possibbli għall-mezzi msemmija li jikkonformaw mad-dispożizzjonijiet ta’ din id-Direttiva.
Artikolu 3
Id-dispożizzjonijiet ta’ l-Artikolu 2 m’għandhomx japplikaw jekk huma f’konflitt mad-dispożizzjonijiet ta’ l-Artikolu 2(2), (3) u (4) tad-Direttiva tal-Kummissjoni 89/278/KEE tat-28 ta’ Marzu 1989, li tadatta għall-progress tekniku d-Direttiva tal-Kunsill 76/756/KEE dwar l-approssimazzjoni ta’ liġijiet ta’ l-Istati Membri li għandhom x’jaqsmu ma’ l-istallazzjoni ta’ mezzi ta’ dawl u ta’ sinjalazzjoni bid-dawl fuq vetturi bil-mutur u l-karrijiet tagħhom [5].
Artikolu 4
L-Istati Membri għandhom idaħħlu fis-seħħ id-dispożizzjonijiet neċessarji biex jikkonformaw ma’ din id-Direttiva sa mhux iktar tard mit-30 ta’ Settembru 1989. Għandhom minnufih jinformaw lill-Kummissjoni b’dan.
Artikolu 5
Din id-Direttiva hi ndirizzata lill-Istati Membri.
Magħmula fi Brussel, fit-28 ta’ Marzu 1989.